*****

ΚΑΝΟΝΙΣΜΟΣ (ΕΟΚ) αριθ. 2938/82 ΤΗΣ ΕΠΙΤΡΟΠΗΣ

της 3ης Νοεμβρίου 1982

περί πέμπτης τροποποιήσεως του κανονισμού (ΕΟΚ) αριθ. 1842/81 περί χορηγήσεως προσαρμοσμένων επιστροφών για τα σιτηρά που εξάγονται υπό μορφή ορισμένων οινοπνευματωδών ποτών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1451/82 (2), και ιδίως το άρθρο 16 παράγραφος 6 και το άρθρο 24,

τον κανονισμό (ΕΟΚ) αριθ. 1188/81 του Συμβουλίου της 28ης Απριλίου 1981 περί θεσπίσεως γενικών κανόνων για τη χορήγηση προσαρμοσμένων επιστροφών για τα σιτηρά που εξάγονται υπό μορφή ορισμένων οινοπνευματωδών ποτών και των κριτηρίων καθορισμού του ύψους αυτών, και περί τροποποιήσεως του κανονισμού (ΕΟΚ) αριθ. 3035/80 όσον αφορά ορισμένα προϊόντα που δεν υπάγονται στο παράρτημα ΙΙ της συνθήκης (3), και ιδίως το άρθρο 12,

Εκτιμώντας:

ότι κατά το άρθρο 3 παράγραφος 1 του κανονισμού (ΕΟΚ) αριθ. 1188/81, οι ποσότητες των σιτηρών που υπάγονται στο καθεστώς τελειοποιήσεως προς επανεξαγωγή πρέπει να εξαιρούνται κατά τον καθορισμό των ποσοτήτων που τίθενται υπό έλεγχο και κατά τον καθορισμό του συντελεστή, για να αποφευχθεί η χορήγηση επιστροφής κατά την εξαγωγή για τα σιτηρά για τα οποία δεν οφείλεται εισφορά κατά την εισαγωγή·

ότι, εντούτοις, οι ποσότητες που υπάγονται στο καθεστώς τελειοποιήσεως προς επανεξαγωγή, μπορούν να διαπιστωθούν μόνο μετά την πραγματοποίηση των εισαγωγών στο πλαίσιο αυτού του καθεστώτος· ότι ο συντελεστής δεν μπορεί να καθοριστεί πριν από την 1η Αυγούστου κάθε έτους στην περίπτωση κατά την οποία γίνεται προσφυγή στο καθεστώς κατά την περίοδο για τη διάρκεια της οποίας εφαρμόζεται ο συντελεστής·

ότι η ανωτέρω δυσχέρεια μπορεί να εκλείψει, διασφαλίζοντας συγχρόνως το σκοπό του μέτρου, ακόμη και αν ληφθούν υπόψη, για τον καθορισμό του συντελεστή, οι ποσότητες whisky που λαμβάνονται στο πλαίσιο του καθεστώτος τελειοποιήσεως προς επανεξαγωγή, υπό τον όρο ότι έχει εξασφαλισθεί ότι, όταν χρησιμοποιείται το καθεστώς τελειοποιήσεως προς επανεξαγωγή, μια ορισμένη ποσότητα εισαγομένων σιτηρών δύναται να χρησιμοποιηθεί για την παρασκευή οινοπνευματωδών ποτών χωρίς να αποτελεί αντικείμενο της δηλώσεως πληρωμής που αναφέρεται στο άρθρο 1 του κανονισμού (ΕΟΚ) αριθ. 1842/81 (4), όπως τροποποιήθηκε τελευταία από τον κανονισμό (ΕΟΚ) αριθ. 2440/82 (5)· ότι στην περίπτωση αυτή, κατά τη διάρκεια της εγκρίσεως εισαγωγής στο πλαίσιο του καθεστώτος τελειοποιήσεως προς επανεξαγωγή, τα ενδιαφερόμενα Κράτη μέλη πρέπει να πολλαπλασιάσουν τις ποσότητες σιτηρών που υποβάλλονται στις τελωνειακές αρχές με συντελεστή ο οποίος είναι όμοιος προς τον συντελεστή που αναφέρεται στο άρθρο 9 του κανονισμού (ΕΟΚ) αριθ. 1842/81· ότι με το σύνολο των ενεργειών αυτών η τροποποίηση στον τρόπο υπολογισμού αυτού του τελευταίου συντελεστή εκμηδενίζεται από την τροποποίηση του τρόπου καθορισμού της ποσότητας στην οποία εφαρμόζεται·

ότι αν η σχέση μεταξύ των σιτηρών που πληρούν τους όρους του άρθρου 9 παράγραφος 2 της συνθήκης και των σιτηρών που υπόκεινται σε καθεστώς τελειοποιήσεως προς επανεξαγωγή τροποποιείται ουσιαστικά, ή αν η επιστροφή καταργείται για ορισμένους προορισμούς, η εφαρμογή της προαναφερθείσας μεθόδου για τον καθορισμό του συντελεστή θα οδηγήσει σε αποτελέσματα ανακριβή· ότι η εφαρμογή της μεθόδου αυτής πρέπει να επιτρέπεται μόνο αν δεν είναι αναγκαίο να εφαρμοσθούν οι διατάξεις που έχουν σχέση με τις περιπτώσεις αυτές·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1842/81 τροποποιείται ως εξής:

1. Το άρθρο 6 να διαβαστεί ως εξής:

«Άρθρο 6

1. Για την εφαρμογή του άρθρου 3 του κανονισμού (ΕΟΚ) αριθ. 1188/81 νοούνται:

α) ως «συνολικές εξαγόμενες ποσότητες», οι ποσότητες οινοπνευματωδών ποτών που πληρούν τους όρους του άρθρου 9 παράγραφος 2 της συνθήκης, οι οποίες εξάγονται προς έναν προορισμό, για τον οποίο εφαρμόζεται η επιστροφή. Οι αποδείξεις που πρέπει να παρασχεθούν είναι αυτές που αναφέρονται στο άρθρο 12·

β) ως «συνολικές ποσότητες τιθέμενες σε εμπορία», οι ποσότητες οινοπνευματωδών ποτών που πληρούν τους όρους του άρθρου 9 παράγραφος 2 της συνθήκης και οι οποίες εξέρχονται οριστικά από τις εγκαταστάσεις παραγωγής ή αποθηκεύσεως για να χρησιμοποιηθούν για ανθρώπινη κατανάλωση.

2. Εντούτοις, όταν τα Κράτη μέλη κατά την έγκριση εισαγωγής υπό καθεστώς τελειοποιήσεως προς επανεξαγωγή:

- πολλαπλασιάζουν την ποσότητα των σιτηρών, που παρουσιάζεται στις τελωνειακές αρχές, με τον συντελεστή που αναφέρεται στο άρθρο 9, και

- μεριμνούν, ώστε η ποσότητα των σιτηρών, η οποία τίθεται συνεπεία της σταθμίσεως σε ελεύθερη κυκλοφορία, να χρησιμοποιείται για την παρασκευή των οινοπνευματωδών ποτών που αναφέρονται στο άρθρο 2 του κανονισμού (ΕΟΚ) αριθ. 1188/81.

Ως «συνολικές εξαγόμενες ποσότητες» και «συνολικές ποσότητες τιθέμενες σε εμπορία» νοούνται οι ποσότητες οινοπνευματωδών ποτών που αναφέρονται στην παράγραφο 1 στις οποίες προστίθενται τα οινοπνευματώδη ποτά, το στάδιο επεξεργασίας των οποίων έχει ολοκληρωθεί υπό καθεστώς τελειοποιήσεως προς επανεξαγωγή.

3. Η παράγραφος 2 πρώτη περίπτωση, δεν εφαρμόζεται όταν πληρούνται οι όροι εφαρμογής του άρθρου 3 παράγραφος 2 πρώτη περίπτωση, ή του άρθρου 5 του κανονισμού (ΕΟΚ) αριθ. 1188/81.

4. Οι διατάξεις της παραγράφου 2 δεν εμποδίζουν την προσαρμογή του συντελεστή για να εξασφαλιστεί η πληρωμή των εισφορών κατά την εισαγωγή όσον αφορά τα παραπροϊόντα που λαμβάνονται υπό καθεστώς τελειοποιήσεως προς επανεξαγωγή, αλλά δεν προορίζονται για εξαγωγή.

5. Όταν εφαρμόζεται η παράγραφος 2, τα σιτηρά, που τίθενται σε ελεύθερη κυκλοφορία και αναφέρονται στην δεύτερη περίπτωση της παραγράφου αυτής, δεν πρέπει να τύχουν της επιστροφής κατά την εξαγωγή.»

2. Στο άρθρο 16 προστίθεται η ακόλουθη παράγραφος:

«4. Τα Κράτη μέλη που εφαρμοζουν το άρθρο 6 παράγραφος 2 πρέπει να ανακοινώνουν μαζί με τις πληροφορίες που αναφέρονται στις παραγράφους 2 και 3 και πληροφορίες σχετικά με την ποσότητα των σιτηρών που αναφέρεται στο άρθρο 6 παράγραφος 2 δεύτερη περίπτωση.»

Άρθρο 2

Ο παρών κανονισμός αρχίζει να ισχύει την ημέρα της δημοσιεύσεώς στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Αυγούστου 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 3 Νοεμβρίου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 164 της 14. 6. 1982, σ. 1.

(3) ΕΕ αριθ. L 121 της 5. 5. 1981, σ. 3.

(4) ΕΕ αριθ. L 183 της 4. 7. 1981, σ. 10.

(5) ΕΕ αριθ. L 261 της 9. 9. 1982, σ. 15.